สันติ ชี้เหตุวางระเบิดกระทบท่องเที่ยว
ประธานสภาอุตฯจี้รัฐเร่งชี้แจงมาตรการรักษาความปลอดภัย สร้างความเชื่อมั่นภาคการท่องเที่ยว หลังเหตุระเบิดหน้าธนาคารกรุงเทพ
2 มี.ค. 2553

ประธานสภาอุตฯจี้รัฐเร่งชี้แจงมาตรการรักษาความปลอดภัย สร้างความเชื่อมั่นภาคการท่องเที่ยว หลังเหตุระเบิดหน้าธนาคารกรุงเทพ
นายสันติ วิลาสศักดานนท์ ประธานสภาอุตสาหกรรมแห่งประเทศไทย (ส.อ.ท.) เปิดเผยว่า เหตุลอบวางระเบิดหน้าธนาคารกรุงเทพจะมีผลกระทบต่อภาคการท่องเที่ยวมากที่สุด จึงอยากให้รัฐบาลแถลงการณ์ถึงความเข้มงวดในการดูแลความปลอดภัยในสถานที่สำคัญๆ รวมทั้งแหล่งท่องเที่ยว เพื่อสร้างความเชื่อมั่น ไม่ให้คนเกิดความหวาดกลัว และเพื่อให้คนสามารถออกมาจับจ่ายใช้สอยตามปกติ พร้อมกับแนะให้รัฐบาลออกมาขอร้องให้ประชาชนช่วยเป็นหูเป็นตาในการแจ้งข้อมูลข่าวสาร เพื่อไม่ให้มีเหตุการณ์รุนแรงเกิดขึ้นอีก
ส่วนตลาดหุ้นไทยนั้น ไม่น่าจะมีผลกระทบจากเหตุการณ์ดังกล่าว แต่หากกระทบก็เพียงแค่ระยะเวลาสั้น เนื่องจากตลาดหุ้นในเอเชียยังน่าลงทุนมากว่าตลาดในยุโรป และใน 1-2 วันที่ผ่านมา ตลาดหุ้นในเอเชียบวกขึ้นสูง